‘อิออน’รับส้มขึ้นค่าแรง ลุยกวาดลูกค้าทุกรูปแบบ
“อิออน” รับอานิสงส์ปรับขึ้นเงินเดือน ค่าจ้าง ทำสินเชื่อโตกระฉูด 10% ใช้ไทยเป็นฐานขยายธุรกิจในภูมิภาค
31 มี.ค. 2555

“อิออน” รับอานิสงส์ปรับขึ้นเงินเดือน ค่าจ้าง ทำสินเชื่อโตกระฉูด 10% ใช้ไทยเป็นฐานขยายธุรกิจในภูมิภาค 
นายยาซูฮิโกะ คอนโดะ กรรม การผู้จัดการ บริษัท อิออน ธนสิน ทรัพย์ (ไทยแลนด์) เปิดเผยว่า บริษัทประเมินว่ายอดสินเชื่อในปีนี้จะเติบโตได้ไม่ต่ำกว่า 10% จากฐานสินเชื่อที่ 4 หมื่นล้านบาท จากความต้องการใช้จ่ายในหมวดเฟอร์ นิเจอร์และเครื่องใช้ไฟฟ้าหลังภาวะน้ำท่วมของคนไทย ที่ได้รับอานิสงส์จากนโยบายกระตุ้นกำลังซื้อด้วยการปรับขึ้นค่าจ้างขั้นต่ำและฐานเงินเดือนข้าราชการของรัฐบาล
ทั้งนี้ บริษัทจึงตั้งเป้าขยายฐานลูกค้าปีนี้ไม่ต่ำกว่า 6 แสนบัญชี จากฐานลูกค้าปัจจุบัน 6 ล้านบัญชี แบ่งเป็นลูกค้าบัตรเครดิต 50% ลูกค้าบัตรผ่อนสินค้า 25% ลูกค้าบัตรกดเงินสด 25% ขณะเดียวกันจะลดสัดส่วนหนี้เสียที่เพิ่มสูงขึ้นในช่วงภาวะอุทกภัยให้เข้าสู่ภาวะปกติ 
“ช่วงน้ำท่วมเอ็นพีแอลของบริษัทปรับตัวเพิ่มขึ้นไปถึง 6% จากระดับปกติที่ 3% ทำให้บริษัทต้องมีการตั้งสำรองเพิ่มขึ้นประ มาณ 1,000 ล้านบาท ในเดือน พ.ย.ที่ผ่านมา และขณะนี้การเติบโตของสินเชื่อได้ฟื้นตัวกลับมาแล้ว โดยมียอดการปล่อยสินเชื่อเฉลี่ยอยู่ที่เดือนละ 5,000 ล้านบาท” นายยาซูฮิโกะ กล่าว
นอกจากนี้ บริษัทยังมีแผนจะขยายธุรกิจในภูมิภาคนี้เพื่อรองรับการเปิดประชาคมเศรษฐกิจอาเซียน (เออีซี) โดยใช้ประเทศไทยเป็นศูนย์กลาง โดยขณะนี้บริษัทได้เข้าไปตั้งบริษัทในกัมพูชาโดยอิออนธนสินทรัพย์ถือหุ้น 100% นอกจากนี้ยังเข้าไปรวมทุนกับบริษัทแม่ในเวียดนามโดยถือหุ้นในสัดส่วน 20% พร้อมตั้งสำนักตัวแทนใน สปป.ลาว เพื่อสำรวจตลาดก่อนยกระดับเป็นบริษัท ส่วนประเทศพม่ายังอยู่ระหว่างพิจารณาโอกาสลงทุน
บริษัทจึงได้ลงนามในสัญญาเงินกู้ร่วมระหว่างประเทศ 130 ล้านเหรียญสหรัฐ ภายใต้การประกันสินเชื่อจากสถาบันประกันการส่งออกและลงทุนประเทศญี่ปุ่น โดยมีธนาคารมิซูโฮเป็นผู้จัดหาวงเงิน เพื่อนำเงินทุนดังกล่าวมารองรับแผนการขยายสินเชื่อและขยายธุรกิจ และขอยืนยันว่าอิออน กรุ๊ป จะดำเนินธุรกิจการเงินรวมถึงบริษัทค้าปลีกภายใต้ชื่อแม๊กซ์แวลู ในไทยต่อไป